Ж. Тәшенев атындағы №10 мектеп-гимназиясы

Қазақ тілі мұғалімі

Деме Әсия Байрамбайқызы

Астана қаласы

**Жұмабек Тәшенев – тәуелсіздікке тірек болған тұлға**

Халқымыздың жадында мәңгі сақталып, тарихымызда есімдері алтын әріптермен жазылып, артына өлмес мұра, өшпес із қалдырған ұлы тұлғаларымыз аз емес. Ел басына күн туған шақта «елім» деп еңіреген ерлеріміздің, ерекше жаралған боздақтарымыздың арқасында бүгінгі қазақ елі өзінің бүтіндігін сақтап қалды. «Тарихты білмей, өткенді, қазіргі жағдайды білу, болашақты болжау қиын», - деп әлемнің екінші ұстазы атанған Әбу Насыр Әл-Фараби айтып кеткендей, өткенімізді бағаламай, тарихымызға үңілмей, ертеңгі күнге дайын болуымыз мүмкін емес. Осы орайда, мен халқының жанашырына, ұлтының мақтанышына айналған ерлік пен ерен еңбектің үлгісі – Жұмабек Тәшенев туралы баяндағым келіп тұр. Жұмабек Тәшенев 1915 жылы Ақмола облысында дүниеге келіп, еңбек жолын қарапайым қызметкерден бастап, Қазақ КСР Жоғарғы Кеңесінің төрағасы, Қазақ КСР Министрлер Кеңесінің төрағасы қызметтеріне дейін көтерілді. Ол ел басқарудағы әділдігімен, ұлттық мүддені қорғаудағы табандылығымен ерекшеленді. Ж.Тәшеневтің қоғамдық-саяси қызметін қарастыра келе, оның Қазақстанның солтүстік облыстарының, атап айтқанда, Көкшетау, Қостанай, Павлодар, Солтүстік Қазақстан және Целиноград облыстарын РКФСР-на беру талпынысына қатысты ұстанымдарын атамай кету мүмкін емес. 1960 жылы Никита Хрущев тың игерілген бес облысты Ресейге беру мәселесін көтергенде, бұл ұсыныс Қазақстан басшылығына ауыр соққы болды. Жұмабек Тәшенев Қазақ КСР-нің егемендігін қорғау үшін бірқатар батыл қадамдар жасады. Осы кезеңде Ж.Тәшенев 565,4 мың шаршы шақырымды немесе Қазақстанның бестен бір бөлігін сақтап қалуда өзінің маңызды рөлін көрсетті. Ол Тың өлкелік Комитетінің хатшысы Т.Соколовқа егер де ол аталған облыстарды тікелей Мәскеудің қол астына беру туралы тағы да ой қозғаса, оны республикадан жер аудару жөнінде өз пікірін білдірген, Нәтижесінде, Қазақ КСР Министрлер Кеңесінің төрағасы Ж.Тәшеневтің бір беткей ұстанымының арқасында тың өлкесін РКФСР құрамына беру күн тәртібінен алып тасталды. Мемлекеттің негізгі іргетасы – оның рәміздері, тілі, ділі және шекарасы болса, мұндай қасиетті мұраны көздің қарашығындай сақтауда Жұмабек Тәшеневтің алар орны ерекше. Танымал тұлғаның өткір мінезі мен қайтпас қайсарлығы кез келген ұлт жанашырына үлгі болары анық. Ол республиканың саяси, экономикалық, мәдени дамуына басшылық жасаған жылдары қазақ мемлекетінің аумақ тұтастығының сақталуына көп еңбек сіңірді. Ол:

• Қазақстанның шекараларын өзгертуге заңдық негіз жоқ екенін алға тартып, бұл ұсынысқа қарсы шықты.

• Қазақ жерінің тарихи тұтастығын дәлелдейтін құжаттар мен деректерді алға тартып, Мәскеудің бұл жоспарын тоқтатуға ықпал етті.

• Жерді бөлшектеу – қазақ халқының ұлттық тұтастығына қауіп төндіретінін дәлелдеп, мәселені Кеңес Одағының жоғары билік органдарында талқылады.

Осы ұстанымдары үшін ол қызметінен босатылып, Шымкентке жер аударылды. Бірақ бұл оны ел үшін еңбек етуден тоқтатқан жоқ. Ж.Тәшеневтің іскерлігін, қабілетін Шымкент облыстық партия комитетінің бірінші хатшысы В.А.Ливенцовтың өзі мойындауға мәжбүр болған. Ол 1964 жылы Мәскеудің өкілі қатысып отырған Қазақстан Компартиясы Орталық Комитетіндегі мәжілісте: «Н.С.Хрущев Ж.Тәшеневтің намысына тиіп, қызметінен төмендетіп, бізге облатком төрағасының орынбасары етіп жіберсе де, ол өзінің таңғажайып қабілетінің арқасында Оңтүстік Қазақстандағы ең құрметті адам болып отыр», - деп мәлімдеген. Ол ХХ ғасырдың ортасында қазақ жерінің тұтастығын сақтап қалуда үлкен рөл атқарды, ұлттық руханияттың дамуына ықпал етті және Кеңес билігінің әділетсіз саясатына қарсы тұра білді. Оның қызметі еліміздің тәуелсіздік жолындағы маңызды белестердің бірі болды.

Қазақ жерін сақтап қалу жолындағы парызын өтеген перзентіміз, жоғары қызметте билікте отырғандардың оны қызметінен төмендетуі мүмкін екендігін біле отырып, шыбын жанын шүберекке түйген, қара басының қамын емес, ұлт болашағын, ұлт мүддесін ойлаған, жүз ойланып, мың толғанған дара да дана, алып әрі қайталанбас тұлға Жұмабек Ахметұлының арқасында қазақ халқы ұлан-байтақ, дархан даласының бүтіндігін сақтап қала алды. Жұмабек Тәшеневтің қайсарлығы болмаса, біз қазіргі таңда мына әсем, көркем елордамыз – Астанада өмір сүруіміздің өзі мүмкін емес еді.

Жалпы, бұл айтылған деректердің, мәселелердің барлығы – Ж.Тәшеневтің басшылығымен болған, жер туралы айқастарда кездескен қиыншылықтардың тек бір белестері ғана...

Академик Б.Ермұқанов «Сіз бізге қарсы емессіз, сіз өз күйіңізді күйттейсіз» деген мақаласында мынадай мысал келтірген: ғұндардың ұлы мемлекетінің негізін қалаушы Модэге дұшпандар келіп, одан сәйгүлік арғымағын беруді талап етіп, сонан соң ғұндардың аса сүйікті әйелдерінің біреуін алып кетуін емеурінмен білдіреді, ол сұрағандарын береді. Ал олар жердің бір бөлігін алғысы келгенде, ол ашуға булығып: «Жер – мемлекеттің тұғыры, оны қалай беремін?», - дейді. Ол өзіне жерді беру жөнінде кеңес айтқандардың бәрінің бастарын шауып, жауларға тарпа бас салып, оларды талқандаған. Одан әрі мақала авторы мына жағдайға назар аудартады: «… 60-жылдардың бас кезінде КОКП генсек Никита Хрущев Қазақстанның бес облысы (Қостанай, Солтүстік Қазақстан, Көкшетау, Ақмола, Павлодар) кірген Тың өлкесі деп аталатын құрылым арқылы өлкені тікелей орталыққа бағындырып, іс жүзінде қазақ жерін күштеп бөлшектеуге жанталаса ұмтылған кезде республиканың аумақтық тұтастығына айтарлықтай қатер төнген еді. Бағымызға қарай, осы сәтте Хрущевтің буынсыз жерге пышақ салған ұсынысына өжет басшы – Қазақ КСР Министрлер Кеңесінің Төрағасы Ж.Тәшенев батыл қарсы шықты. Ақыры одақ басшысының бұл даурықпа дәмегөйлік пиғылы жүзеге аспай қалды.» Жұмабек Тәшенев халқымыздың тәуелсіздігін армандап, қазақ халқының өз жерінде өзі қожайын болуын аңсаған. Соңғы демі қалғанша ұлтына қызмет етіп, қазақтың жері үшін күрескен. Тәшенев нар тұлға ғана емес, үлкен қайраткер, халқының болашағы үшін ұлы күрескер де бола білген. Осы тұрғыда қайраткер хақында, оның халқы үшін қылған ерен еңбегі жөнінде бірқатар ғалымдар, зерттеушілер мақалалар, зерттеу еңбектерін жазған болатын. Академик М.Қозыбаев өзінің «Дерек – тарихи дәлел» деген мақаласында былай деп көрсетті: «... Ж.Тәшенев және басқа да адамдар Қазақстан аумағындағы ядролық жарылыстарға қарсы шығып, озбырлықтың құрбаны болды». Алайда, Елі үшін қызмет жасап дағдыланған Жұмабек Тәшенев лауазымым төмендеді деп қайғырған жоқ, керісінше, жатпай-тұрмай осы қызметте 14 жыл болып, облыстың өркендеуіне үлкен үлес қосқан.

Қазіргі кезде Жұмабек Тәшеневтің есімі қайта жаңғырып, оның еңбектері жан-жақты зерттелуде. Оның есімі Ақмола облысы мен Астана қаласындағы көшелерге берілді. Сонымен қатар, 2000 жылдары ғалымдар оның қызметі жайлы зерттеулер жүргізе бастады.

Кейбір негізгі зерттеу еңбектері:

• К. Алдажұманов, М. Қойгелдиев – “Тәуелсіздік жолындағы күрескерлер”

• М. Қойгелдиев – “Ұлттық элита және Тәшенев феномені”

• С. Смағұлова – “Жұмабек Тәшенев және қазақ жері”

Осы еңбектерде Тәшеневтің қызметі жан-жақты талданып, оның Қазақ КСР-інің жерін сақтап қалудағы еңбегі жоғары бағаланған.

Жұмабек Тәшенев – қазақ халқының тарихындағы ұлы тұлғалардың бірі. Ол өзінің өмірін елдің тәуелсіздігі мен жер тұтастығын қорғауға арнап, халық мүддесі үшін күрескен саясаткер ретінде ел есінде қалды. Тәшеневтің жер мәселесіндегі ұстанымы Қазақстанның бүгінгі тәуелсіздігіне тікелей әсер еткен тарихи шешімдердің бірі болды.

Тарихи құжаттар мен мұрағат материалдарына сүйенсек, Тәшеневтің ел мүддесін қорғау жолындағы қызметі – бүгінгі ұрпақ үшін үлкен сабақ. Оның мұрасы – елге деген сүйіспеншілік пен әділдік жолындағы күрестің жарқын үлгісі.

Жұмабек Тәшенев тек саяси қайраткер ғана емес, қазақ халқының ұлттық мәдениеті мен рухани құндылықтарын сақтауға және дамытуға зор еңбек сіңірген тұлға. Ол жер мәселесімен ғана емес, мәдениет пен ұлттық мүдделерге қатысты да көптеген маңызды істер атқарды. XX ғасырдың ортасында Қазақстанда ұлттық интеллигенцияға қысым күшейіп, Мәскеу қазақ мәдениетін шектеуге тырысқан кезде, Тәшенев көптеген көрнекті қайраткерлерді қорғап, олардың шығармашылық еркіндігіне мүмкіндік жасаған.

• Ол Мұхтар Әуезов, Ғабит Мүсірепов, Сәбит Мұқанов, Ғабиден Мұстафин сынды қазақ зиялыларына жасалған қудалауды тоқтатуға үлес қосты.

• Қазақ жастарының жоғары білім алуына мүмкіндік жасап, олардың Мәскеу, Ленинград, Киев, Ташкент сияқты қалаларда білім алуына жағдай жасады. Сондай-ақ, қазақ тілінде білім беруді дамытуға басымдық берді.

• Ол мәдени мекемелердің ашылуына ықпал етті. Ол “Мәскеу мен Ленинград театрлары бар, ал неге Алматыда қазақтың үлкен театры жоқ?” деп мәселе көтеріп, Қазақ КСР Мәдениет министрлігі арқылы мәдениетті дамытуға ықпал етті. Сол кезеңде қайраткердің ықпалымен Алматыда жаңа театрлар, музейлер мен кітапханалар салынды.

Жұмабек Тәшенев ұлттық мәдениетті қорғау мен дамыту жолында үлкен еңбек сіңірді. Ол қазақтың әдебиеті, өнері мен тілі үшін күресіп, көптеген қайраткерлерге қолдау көрсетті. Оның батыл әрекеттері қазақ мәдениетінің өркендеуіне мүмкіндік жасап, ұлттық рухтың сақталуына септігін тигізді.

Жұмабек Тәшеневтің қызметі мен еңбегі Тәуелсіз Қазақстан үшін үлкен маңызға ие. Ол – ұлтжандылықтың, батылдықтың және мемлекетшілдіктің үлгісі. Тәшеневтің тарихи рөлін бағалау үшін оның еңбектерін зерттеген ғалымдар, оның ішінде тарихшылар мен саясаттанушылар, оның Қазақстанның аумақтық тұтастығын сақтау жолындағы күресін жоғары бағалайды. Жұмабек Тәшенев – қазақ жерін сақтап қалған ұлы тұлғалардың бірі. Оның ерлігі мен еңбегі ұрпақ жадында сақталуы тиіс. Бүгінгі Тәуелсіз Қазақстан жағдайында оның ұстанымдары, жерге деген адалдығы, ұлт мүддесін қорғау жолындағы күресі әрдайым үлгі болып қала береді. Осындай ел ардақтысына айналған, ұлттық мүддені қорғаған арыстарымыздың есімдері ел есінен өшпей, жыл өткен сайын жаңғыра берсін.

**Пайдаланылған әдебиеттер**

1. **Қасымбаев Ж.** *Жұмабек Тәшенев – мемлекет және қоғам қайраткері*. – Алматы: «Атамұра» баспасы, 2008.
2. **Әбдірайымұлы Б.** *Ұлт мүддесін қорғаған қайраткер*. – Астана: «Фолиант», 2015.
3. **Нұрпейісов К.** *Қазақ елінің тұтастығы үшін күрескен тұлға*. – Алматы: «Мектеп» баспасы, 2010.
4. **Мәмбетқазиев Е.** *Қазақстан тарихындағы мемлекет қайраткерлері*. – Алматы: «Раритет», 2012.
5. **Интернет ресурстары:**

* ҚР электронды кітапханасы: [*www.kazneb.kz*](http://www.kazneb.kz)
* ҚР Ұлттық архивінің ресми сайты: [*www.ulttykarhiv.kz*](http://www.ulttykarhiv.kz)
* Тарихи-ғылыми зерттеулер орталығы: [*www.history.kz*](http://www.history.kz)